Durek Verrett

Durek Verrett (født Derek David Verrett 17. november 1974 i Sacramento i California i USA) er en amerikansk alternativ behandler som omtaler seg som sjaman. I boken Spirit Hacking fra 2019 hevder Han blant annet at kreft skyldes negative tanker og anbefaler nyreligiøse virkemidler mot kreft, og som hevder at tilfeldig sex tiltrekker seg underjordiske ånder som gir avtrykk på innsiden av kvinners vagina. Verrett har i en årrekke arbeidet som åndelig livsveileder og alternativ behandler, og arrangert kurs som blant annet skal rense ut onde ånder.

Bakgrunn 
Han ble født som Derek David Verrett, men endret navn til Durek Verrett i 2014. Verrett er oppvokst i California, og har oppgitt at hans mor er av norsk-indisk avstamning og at faren opprinnelig er fra Haiti. Verrett hevder å være sjette generasjons sjaman. I et intervju i 2009 hevdet Verrett å være «født inn i nedarvet haitisk voodoo og norsk urfolksmedisin». Ifølge kongehushistorikeren Marlene Koenig kan farens familie påvises i de amerikanske delstatene Louisiana, Virginia og Georgia de siste 200 årene, uten noen kjent haitisk tilknytning. Faren var David Benjamin Verrett (født 1929 i New Orleans). Ifølge Koenig går moren, født som Sheilah G. Farmer (født 1943 i Manhattan), nå under navnet Veruschka Urquhart.

Verrett har sagt at han ble dømt og sendt til fem års ubetinget fengsel i USA etter at han hadde organisert en fest i et forlatt hus som ble satt i brann. Han har sagt at han sonet ett år i fengsel før han ble løslatt på prøveløslatelse for god oppførsel. Han har videre sagt at fengselserfaringen gjorde ham til en bedre sjaman. Verrett var i perioden 2005–2009 gift med den tsjekkiske statsborgeren Zaneta Marzalkova. Han har fortalt at han rapporterte sin daværende ektefelle til immigrasjonsmyndighetene i 2008 for å være en ulovlig innvandrer, og at hun som følge av dette ble fengslet og utvist fra landet, før de ble skilt året etter. Verrett var siden kjæreste med massøren Hank Greenberg, og de planla å gifte seg. De avbrøt forholdet i 2015 før det planlagte bryllupet, og Greenberg uttalte senere at Verrett hadde vært voldelig og manipulerende overfor ham mens de var kjærester. Verrett bodde i seks år sammen med Tiana Griego, som også var hans manager. Griego uttalte at «Durek kontrollerte hele livet mitt. Det var som han ble misunnelig på alt som stjal oppmerksomhet fra ham. Jeg fikk ikke ha seriøse forhold eller fokusere på sønnen min. Alt handlet om Durek».

Påstander om helbredelse og overnaturlige evner 
Verrett har ved en rekke anledninger hevdet at han har helbredet syke. I et intervju på Island i 2016 hevdet Verrett at han hadde «reddet» kreftpasienter, men etter å ha mottatt kritikk for uttalelsene modererte han dette til at en kreftpasient han hadde hatt som klient hadde blitt bedre, men uten å påstå at han hadde kurert henne.

Verrett har hevdet at han stod opp fra de døde og at han forutså terrorangrepene 11. september to år før de skjedde, men har forklart at han ikke sa fra fordi «alle har sin egen vei og må akseptere sin skjebne». Han uttalte at det ikke var hans oppgave å si fra: «I have nothing to do with it». I et intervju på TV-programmet Good Morning Lala Land i 2018 hevdet Verrett at han kunne påvirke atomer og elektroner, og på den måten fysisk endre en persons alder. Påstandene har blitt avfeid som pseudovitenskapelige av faglig ekspertise. I en artikkel i tidsskriftet Fri tanke i 2019 ble det fremlagt en rekke uoverensstemmelser i Verretts påstander om sin bakgrunn og virksomhet til forskjellige medier. Verrett har hevdet å være opplært av en «prinsesse Susana von Radic av Kroatia», som har gitt seg selv denne tittelen.

Han har hatt en rekke internasjonale kjendiser på sin kundeliste som sjaman, blant disse Gwyneth Paltrow, og har også vært spaltist i The Huffington Post. Verrett har hevdet å ha arbeidet med kreftsyke barn på Israels fjerde største sykehus, Assaf Harofeh Medical Center (nå Shamir Medical Center), men sykehuset benektet at han noen gang hadde jobbet der.

Verrett har støttet David Ickes teori om eksistensen av romøgler og uttalt at «jeg er en hybrid art av romøgle og Andromeda, og jeg innehar også eldgamle ånder fra den gamle verden (...) vi er en klynge av vesener, og det betyr at vi har kommet hit for å skape strukturer som hjelper mennesker til frigjøring». Verrett uttalte også at han anser mobilnett-teknologien 5G som en konspirasjon iverksatt av «dem som slavebinder planeten». 

I desember 2021 gjorde Se og Hør det kjent at Verrett led av nyresvikt, og gikk til dialyse som behandling. Hans søster skal ha donert en nyre til ham. Verret klaget publiseringen inn for Pressens Faglige Utvalg (PFU) med begrunnelsen at han følte seg krenket og at omtalen var uhensynsfull, usaklig og stigmatiserende om hans private helse og dermed brøt med norske journalisters etiske retningslinjer i Vær Varsom-plakaten. Under tvil fikk han ikke medhold fra PFU med begrunnelsen at dette normalt ville vært fellende men at omtalen i Verrets tilfelle hadde relevans fordi han tidligere har hevdet å kunne kurere seg selv, såvel som andre gjennom sin kommersielle virksomhet. Verret skrev i sitt tilsvar og opplyser til VG at han aldri har hevdet å kunne kurere nyresykdommen og at Se og Hør har delt sensitiv informasjon som han ikke var klar for å offentliggjøre. 

I en video som han la ut på Instagram 15. juli 2022 hevdet Verrett at en medaljong han selger, skal få «giften ut av kroppen» etter Covid-19-sykdom. Da dokumentasjon på virkningen ble etterspurt, kunne han ikke vise noe konkret.

Forhold til Märtha Louise og virksomhet i Norge 
I mai 2019 ble det offentliggjort at Verrett var blitt kjæreste med den norske prinsessen Märtha Louise. Prinsessen har hevdet at hun har blitt helbredet av ham. De har samarbeidet om en foredragsturné i Norge, og har også opptrådt sammen på TV-programmet Skavlan. Det vakte reaksjoner fra både kristne og sekulære at Sankt Petri kirke hadde valgt å åpne dørene for Verrett og prinsessen. Biskop Anne Lise Ådnøy omgjorde avgjørelsen grunnet kritikken, og arrangementet måtte flyttes til et annet lokale.

Den 7. juni 2022 ble forlovelsen mellom Märtha Louise og Durek Verrett kunngjort.

Verrett har hevdet at hans forhold til Märtha Louise blir kritisert fordi han er mørkhudet.

Forfatterskap  
Høsten 2019 utgav Verrett selvhjelpsboka Spirit Hacking. Cappelen Damm fikk boka oversatt til norsk med undertittelen «sjamanske metoder for å gjenvinne din personlige kraft, skape indre forvandling og gjøre verden lysere», men vedtok å stoppe utgivelsen en uke før planlagt utgivelsesdato fordi boka kunne «være skadelig dersom den leses bokstavelig». Boka fikk særlig kritikk for avsnitt hvor Verrett hevdet at kreft, inkludert kreft hos barn, var selvpåført gjennom negative tanker. Barnekreftforeningens leder Trine Nicolaysen reagerte kraftig på påstandene. I boken hevdet også Verrett at han hadde helbredet seg selv fra alvorlig sykdom gjennom sine egne tanker og ord. Han gikk også hardt ut mot legemiddelindustrien og antydet at cellegift ble gitt til kreftpasienter fordi legene tjente penger på det snarere enn at det hjalp pasienten. Han skrev også at tilfeldig sex tiltrekker seg underjordiske ånder, og utdypet dette med at det gir avtrykk på innsiden av kvinners vagina, noe han tilbyr øvelser for å «rense ut». Rettighetene til boken ble overtatt av Forlaget Lille Måne, og boken ble utgitt på norsk 29. november 2019 under tittelen Sjamanens reise. Dagbladet karakteriserte boka som «Gal manns tale» og gav terningkast én. VGs bokanmelder kalte innholdet «sprøyt, svada og griseprat» og mente boken «reproduserer mye av standardrepertoaret til den aller mest kyniske delen av den såkalte alternativkulturen», og gav likeledes boken terningkast én.

Tidligere statsminister Erna Solberg omtalte Verretts ideer som «veldig rare og veldig lite kunnskapsbaserte» og sa at «noe av det han har stått for, er noe vi prøver å bekjempe i konspirasjonsmiljøer».

Bibliografi

Referanser

Eksterne lenker 
 
 

Personer innen alternativ behandling
Sjamanisme
Personer fra Sacramento